Document ID: 31979R1799

KOMISSION ASETUS (ETY) N:o 1799/79,
annettu 13 päivänä elokuuta 1979,
maidon ja maitotuotteiden kaupan pitämisestä luopumista ja lypsykarjan tuotannon muuttamista koskevan palkkiojärjestelmän soveltamista koskevista yksityiskohtaisista säännöistä annettujen asetusten (ETY) N:o 1391/78 ja (ETY) N:o 2962/78 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon maidon ja maitotuotteiden kaupan pitämisestä luopumista ja lypsykarjan tuotannon muuttamista koskevasta palkkiojärjestelmästä 17 päivänä toukokuuta 1977 annetun neuvoston asetuksen (ETY) N:o 1078/77 (), sellaisena kuin se on viimeksi muutettuna asetuksella (ETY) N:o 1270/79 (), ja erityisesti sen 7 artiklan,
sekä katsoo, että
maidon ja maitotuotteiden kaupan pitämisestä luopumista ja lypsykarjan tuotannon muuttamista koskevan palkkiojärjestelmän soveltamisaikaa on pidennetty maidon markkinointivuoden 1979/1980 loppuun; saadun kokemuksen perusteella on syytä mukauttaa maidon ja maitotuotteiden kaupan pitämisestä luopumista ja lypsykarjan tuotannon muuttamista koskevan palkkiojärjestelmän soveltamista koskevien yksityiskohtaisten sääntöjen muuttamisesta 23 päivänä kesäkuuta 1978 annetun komission asetuksen (ETY) N:o 1391/78 (), sellaisena kuin se on viimeksi muutettuna asetuksella (ETY) N:o 2962/78 (), tiettyjä säännöksiä,
on osoittautunut välttämättömäksi täsmentää erityisesti ylivoimaista estettä koskevia säännöksiä ja säätää ainoastaan lypsykarjan tuotannon muuttamispalkkion osittaisesta palauttamisesta, kun edunsaaja ei enää pidä säädettyä karjaa lypsykarjan tuotannon muuttamisen ajanjakson lopussa; lisäksi voidaan hyväksyä, että edunsaaja, joka on allekirjoittanut voimassa olevat sitoumukset tämän palkkion saamiseksi, valitsee myöhemmin kaupan pitämisestä luopumispalkkion siten, että tässä tapauksessa palkkion määriä ja kaupan pitämisestä luopumisen ajanjaksoa on mukautettava tämän seurauksena,
asetuksella (ETY) N:o 2962/78 asetukseen (ETY) N:o 1391/78 lisätyn 8 artiklan 5 kohdassa sallitaan 24 päivästä kesäkuuta 1978 myönnettyjen tunnistuslomakkeiden osalta jäljennöksen myöntäminen alkuperäiskappaleen häviämistapauksessa; olisi suotavaa soveltaa tätä säännöstä mahdollisesti asianomaisen pyynnöstä ennen edellä mainittua päivää annettuihin tunnistuslomakkeisiin, ja
tässä asetuksessa säädetyt toimenpiteet ovat maidon ja maitotuotteiden hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetus (ETY) N:o 1391/78 seuraavasti:
1. Korvataan 12 artikla seuraavasti:
"12 artikla
1. Kun palkkiohakemuksen hyväksymispäivän jälkeen ilmenevän ylivoimaisen esteen vuoksi edunsaaja tai hänen 9 artiklan 2 kohdassa tarkoitettu seuraajansa ei pysty noudattamaan palkkiojärjestelmän velvoitetta tai pystyisi siihen ainoastaan tekemällä kohtuuttomia uhrauksia, kyseinen jäsenvaltio määrittää toimenpiteet, jotka se toteaa välttämättömiksi ilmenneen olosuhteen vuoksi.
Nämä toimenpiteet voivat tapauksen mukaan sisältää 5 artiklan 3 kohdassa tarkoitetun kaupan pitämisestä luopumisen tai lypsykarjan muuttamisen ajanjakson alkamisajankohdan siirtämisen tai velvoitteiden keskeyttämisen määrätyksi ajaksi tämän ajanjakson kuluessa ja jo maksettujen palkkioiden perimättä jättämisen, jotka olisi 9 artiklan 1 kohdan mukaan palautettava.
2. Erityisesti seuraavat tilanteet voivat olla perusteina 1 kohdassa tarkoitetuille toimenpiteille, sanotun kuitenkaan rajoittamatta yksittäistapauksissa huomioon otettavia tosiasiallisia olosuhteita:
a) edunsaajan kuolema, jos hän itse on johtanut tilaa;
b) edunsaajan pitkäaikainen ammattikyvyttömyys, jos hän itse on johtanut tilaa;
c) edunsaajan johtaman maatilan käytössä olevan viljelyalan merkittävän osan pakkolunastus, jos tämä pakkolunastus ei ollut odotettavissa hakemuksen hyväksymispäivänä;
d) edunsaajan viljelemää viljelyalaa kohtaavat vakavat luonnononnettomuudet;
e) nautojen tai lampaiden kasvatukseen tarkoitettujen rakennusten tuhoutuminen onnettomuudessa;
f) edunsaajan pitämän nauta- tai lammaskarjan tai osan siitä saama episoottinen eläintauti.
3. Jäsenvaltioiden on ilmoitettava komissiolle toteamansa ylivoimaisten esteiden tapaukset.
4. Poiketen siitä, mitä 9 artiklan 1 kohdassa säädetään, tapauksessa, jota ei voida pitää ylivoimaisen esteen tapauksena ja jossa lypsykarjan tuotannon muuttamispalkkion edunsaaja ei enää noudata lypsykarjan tuotannon muuttamisen ajanjakson neljännen vuoden kuluessa asetuksen (ETY) N:o 1078/77 3 artiklan 2 kohdan c alakohdassa tarkoitettua sitoumusta, korvattava palkkion määrä, tai jos jäljelle jäävää summaa ei ole vielä maksettu hänelle, maksamatta jätettävä palkkion määrä on 25 prosenttia palkkion kokonaismäärästä, johon hän olisi ollut oikeutettu, ja tätä prosenttiosuutta alennetaan suhteessa pidetyn nautayksikkölukumäärän ja vaaditun nautayksikkölukumäärän väliseen eroon nähden."
2. Lisätään 12 a artikla seuraavasti:
"12 a artikla
1. Ennen lypsykarjan muuttamisen ajanjakson kolmannen vuoden päättymistä lypsykarjan tuotannon muuttamispalkkion edunsaaja voi ilmoittaa kirjallisesti toimivaltaiselle viranomaiselle, että hän haluaa tulla huomioiduksi kaupan pitämisestä luopumispalkkion edunsaajana hyväksyen asetuksen (ETY) N:o 1078/77 2 artiklan ja 4 artiklan 1 kohdan edellytykset.
2. Tässä tapauksessa toimivaltainen viranomainen toteuttaa ensiksi myönnetyn hyväksymisen välttämättömät mukautukset ja mukauttaa erityisesti kaupan pitämisestä luopumisen ajanjaksoa ja vielä maksamattomia palkkiomääriä sen tilanteen perusteella, joka olisi vallinnut, jos asianomainen olisi alusta alkaen hakenut kaupan pitämisestä luopumispalkkiota."
3. Lisätään 15 artiklaan alakohta seuraavasti:
"Edellä 8 artiklan 5 kohdan säännöksiä sovelletaan asianomaisen pyynnöstä asetuksen (ETY) N:o 1307/77 nojalla annettuihin tunnistuslomakkeisiin."
2 artikla
Poistetaan asetuksen (ETY) N:o 2962/78 2 artiklan toinen alakohta.
3 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 13 päivänä elokuuta 1979.

Labels: 17
6